Polisieman help glo renosterhoring verkwanselArgieffoto ŉ 39-jarige polisiebeampte van Mpumalanga is in hegtenis geneem nadat hy glo reëlings getref het om ŉ renosterhoring te verkoop. Kapt. Dineo Lucy Sekgotodi, woordvoerder van die Valke in Mpumalanga, het gesê die beampte, ŉ konstabel verbonde aan die Elukwatini-polisie se misdaadintelligensie-eenheid, word verbind met ŉ groep verdagtes wat op 5 April in Bela-Bela in hegtenis geneem is. Die vyf mans, tussen 26 en 42 jaar oud, is vasgetrek nadat die Valke ŉ wenk van die publiek ontvang het oor mans wat glo ŉ renosterhoring wou verkoop. ŉ Lokval is gestel en ŉ lid van die Valke het gereël om hulle te ontmoet om die horing te koop. Die verdagtes het vir hom die horing gewys en die beampte het dadelik ŉ teken aan die res van die span gegee om blitsig die mans in hegtenis te neem. Die Valke het beslag gelê op die horing, ter waarde van sowat R60 000, en ŉ swart City Golf. Sekgotodi het gesê verdere ondersoek het die polisiebeampte met die groep verbind en hy is Woensdag deur beamptes van die Secunda-polisie se direktoraat vir prioriteitsondersoeke en die Middelburg-polisie se ondersoekeenheid vir beslaglegging op finansiële bates in hegtenis geneem. “Die ondersoek dui daarop dat die beampte op die dag van die voorval glo die reëlings met die ‘koper’ getref het. Hy het glo daarna die verdagtes en renosterhoring gaan oplaai en in sy ampsvoertuig na die ontmoetingsplek in Bela-Bela geneem,” het Sekgotodi gesê. Die beampte moet Donderdag in die landdroshof op Bela-Bela verskyn.